SET ปิดเช้าพุ่ง 10 จุด รับความคืบหน้าวัคซีนต้าน “โควิด-19” ลุ้นบ่ายวิ่งต่อทะลุ 1,500 จุด
SET ปิดเช้าพุ่ง 10 จุด รับความคืบหน้าวัคซีนต้าน "โควิด-19" ลุ้นบ่ายวิ่งต่อทะลุ 1,500 จุด โดยดัชนีช่วงเช้าปิดที่ระดับ 1,491.75 จุด เพิ่มขึ้น 9.66 จุด หรือ 0.65% มูลค่าการซื้อขาย 7.39 หมื่นล้านบาท
17 ธ.ค. 2563

สื่อข่าวรายงานว่า ดัชนีช่วงเช้าปิดที่ระดับ 1,491.75 จุด เพิ่มขึ้น 9.66 จุด หรือ 0.65% มูลค่าการซื้อขาย 7.39 หมื่นล้านบาท 
10 หุ้นดันดัชนีเช้านี้

ด้าน นายพิชัย เลิศสุพงศ์กิจ ผู้ช่วยกรรมการผู้จัดการฝ่ายการตลาด บล.ธนชาต เปิดเผยว่า ตลาดหุ้นไทยเช้านี้แกว่งซิกแซกขึ้น โดยเห็นแรงซื้อกลับเข้ามาที่หุ้นในกลุ่มแบงก์, กลุ่มพลังงาน และกลุ่มปิโตรเคมี หลังจากที่ราคาสินค้าโภคภัณฑ์ (Commodity) ขึ้นเร็วและแรง ทำให้อาจเผชิญแรงขายทำกำไรระหว่างทางได้ แต่ก็มีแรงซื้อสลับตัวเล่นกัน อย่างเช้านี้หุ้น ESSO มา อย่างไรก็ดี เมื่อดัชนีฯเข้าใกล้ระดับ 1,500 จุดก็เผชิญแรงขายทำกำไรระยะสั้น
ทั้งนี้ ตลาดฯได้ตอบรับปัจจัยบวกจากความคืบหน้าวัคซีนต้านไวรัสโควิด-19 ที่เริ่มเห็นการฉีดวัคซีนให้ประชาชนในสหรัฐฯแล้ว และยังมีความคาดหวังมาตรการกระตุ้นเศรษฐกิจของสหรัฐฯด้วย
ขณะที่ตลาดหุ้นในภูมิภาคเอเชียเช้านี้ส่วนใหญ่เคลื่อนไหวในแดนบวก ซึ่งก็ไม่ค่อยจะมีทิศทางที่ชัดเจน อย่างไรก็ดีให้ติดตามการประชุมคณะกรรมการนโยบายการเงิน (กนง.) ในวันที่ 23 ธ.ค.นี้ ซึ่งก็คาดว่าจะคงอัตราดอกเบี้ยนโยบาย แต่ให้จับตาจะมีมาตรการเข้ามาดูแลค่าเงินบาทหรือไม่ หลังจากที่เงินบาทแข็งค่า และติดตามสถานการณ์การแพร่ระบาดไวรัสโควิด-19 ทั้งในประเทศและต่างประเทศ  อย่างไรก็ตามตลาดฯได้รับรู้ไปพอควรแล้ว
สำหรับแนวโน้มการลงทุนในช่วงบ่ายนี้ นายพิชัย กล่าวว่า ตลาดฯคงจะแกว่งตัวในลักษณะสร้างฐาน โดยมีแนวรับ 1,475 จุด ส่วนแนวต้าน 1,500 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK  มูลค่าการซื้อขาย    1,593.63 ล้านบาท  ปิดที่ 121.00 บาท  เพิ่มขึ้น  0.50 บาท
TMB    มูลค่าการซื้อขาย    1,476.30 ล้านบาท  ปิดที่   1.21 บาท  เพิ่มขึ้น  0.01 บาท
DELTA  มูลค่าการซื้อขาย    1,326.73 ล้านบาท  ปิดที่ 361.00 บาท  เพิ่มขึ้น 15.00 บาท
CPALL  มูลค่าการซื้อขาย      931.09 ล้านบาท  ปิดที่  62.75 บาท  ราคาไม่เปลี่ยนแปลง
IRPC   มูลค่าการซื้อขาย      788.99 ล้านบาท  ปิดที่   3.84 บาท  ลดลง   0.02 บาท